አህጉራዊና ዓለም አቀፍ የፋይናስ ተቋማት የግሉን ዘርፍ ኢንቨስትመንትን እንዲያግዙ አስፈላጊውን ጥረት ይደረጋል- አህመድ ሽዴ
– አህጉራዊና ዓለም አቀፍ የፋይናስ ተቋማት የግሉን ዘርፍ ኢንቨስትመንትን እንዲያግዙ መንግስት አስፈላጊውን ጥረት እያደረገ መሆኑን የገንዘብና ኢኮኖሚ ሚኒስቴር አስታወቀ። የደቡብና ምስራቃዊ አፍሪካ የንግድና ልማት /ፒቲኤ/ባንክ ለኢትዮጵያ 100 ሚሊዮን ዶላር ብድር እንደሚሰጥ አስታወቀ፡፡ ባንኩ አገልገሎት አሰጣጡን በተመለከተ አዲስ አበባ ውስጥ ለንግዱ ማህበረሰብ ባዘጋጀው የማስተዋወቂያ መድረክ ላይ የተገኙት የገንዘብና ኢኮኖሚ ልማት ሚኒስትር ደኤታ አቶ አህመድ ሺዴ እንደገለጹት የግሉ ዘርፍ ዋነኛ የልማት አንቀሳቃሽ ሞተር በመሆኑ አማራጭ የፋይናስ ምንጭ እንዲያገኝ መንግስት ፒቲኤ ባንክ በኢትዮጵያ ቅርንጫፍ ቢሮ እንዲከፍት ከፍተኛ ፍላጎት አለው። የአፍሪካ ኢንቨስትመንትና ልማት ባንክ በኢትዮጵያ የፋይናንስ እገዛ እንዲያደርግ መንግስት ጥረት እያደረገ መሆኑን ጠቁመዋል። የግሉ ዘርፍ በአገሪቱ እየተካሄደ ያለውን የኢንዱስትሪ ልማትና እድገት ይበልጥ እንዲያፋጥን ሌሎች የፋይናስ ተቋማት ድጋፍ እንዲያደርጉ በመንግስት በኩል የተጠናከረ ጥረቱ እየተካሄደ መሆኑን አስረድተዋል። ፒቲኤ ባንክ አገር ውስጥ ለሚንቀሳቀሱ የግሉ ዘርፍ የፋይናንስ ተቋማት ድጋፍ ያደርጋል የሚል እምነት እንዳላቸውም ተናግረዋል። የባንኩ ፕሬዝዳንት አቶ አድማሱ ታደሰ በበኩላቸው የኢትዮጵያ ኢኮኖሚ በፍጥነት እያደገ በመሆኑ የባንኩን የአገልገሎት ተደራሽነት በምስራቅ አፍሪካ አገራት ለማስፋት አዲስ አበባ ውስጥ ቅርፍ ቢሮ የመክፈት እቅድ እንዳለው አስረድተዋል። ባንኩ ሐበሻ ሲሚንቶ ለተባለው የግል ኩባንያ 50 ሚሊዮን ዶላር ብድር መፍቀዱን ያስታወሱት ፕሬዝዳንቱ ለኢትዮጵያ አየር መንገድ ሰራተኞች የመኖሪያ ቤት ግንባታ 40 ሚሊዮን ዶላር ብድር ለመስጠት ፍላጎት እንዳለውም አመልክተዋል፡፡ ኢትዮጵያ የፒቲኤ ባንክ መስራችና የባንኩ 10 ፐርሰንት ድርሻ ቢኖራትም አሁን ያገኘችው ብድር በታሪኳ ከፍተኛ መሆኑን ጠቁመዋል። ወደፊትም በመቶ ሚሊዮኖች የሚቆጠር ዶላር ብድር የማግኘት ዕድሏም የሰፋ እንደሆነም አመልክተዋል። ባንኩ በኢትዮጵያ ለሚገኙ የግልና የመንግስት የልማት ድርጅቶች የሰጠው ብድር በረዥም ጊዜ የሚከፈልና አነስተኛ የወለድ ምጣኔ ያለው ነው። ፒቲኤ ባንክ ከዚህ ቀደም ለኢትዮጵያ አየር መንገድ የአውሮፕላን ግዥ እና አበባና ፍራፍሬና አትክልት ልማት ዘርፍ ለተሰማሩ ባለሃብቶችም በአነስተኛ ወለድ ብድር መስጠቱን አስታውሰዋል። በተያያዘ ዜና ፒቲኤ ባንክና የኢትዮጵያ አየር መንገድ ለድርጅቱ ሰራተኞች የመኖሪያ ቤት ግንባታ የሚውል 20 ሚሊዮን ዶላር ብድር ስምምነትም ተፈራርመዋል፡፡ ብድርን የተፈራረሙት የባንኩ ፕሬዚዳንት አቶ አድማሱ ታደሰ እና የኢትዮጵያ አየር መንገድ ዋና ስራ አስፈጻሚ አቶ ተወልደ ገብረማሪያም ናቸው።(ኢዜአ)